NUM ruk op na Eskom-kantoreDie vakbond sal Saterdag na Eskom se hoofkantoor opruk. (Foto: NUM/Twitter) Die National Union of Mineworkers (NUM) het Woensdag aangekondig dat hy die komende naweek na Megawatt Park, Eskom se hoofkantoor in Sandton, sal opruk, uit protes teen die beplande ontbondeling van die staatsbeheerde onderneming. Die vakbond eis ook dat die energiereus se direksie ontbind word, terwyl sy uitvoerende hoof en bedryfshoof, André de Ruyter en Jan Oberholzer, hul bedankings moet indien. Hulle sal sommer ook van die geleentheid gebruik maak om ŉ verhoging vir hul lede te eis. Livhuwani Mammburu, nasionale woordvoerder van NUM, sê die vakbond is sterk daarteen gekant dat Eskom ontbondel word. NUM meen ontbondeling is net ŉ voorloper van privatisering wat eindelik tot onbekostigbare energiepryse sal lei. “[Hierdie optog] is deel van die voortdurende massa-aksie gerig daarop om die ontbondeling van Eskom te keer,” sê hy. “Ons gaan ook eis dat die diensvoorwaardes van ons lede dadelik heringestel word en dat hulle ŉ 15%-verhoging ontvang.” ŉ Herstelplan om die beskikbaarheid van kragvoorsiening by Eskom te bevorder is reeds in 2019 goedgekeur. Dié proses sal behels dat die energiereus in drie filiale vir transmissie, opwekking en verspreiding herstruktureer word. Maroela Media het vroeër berig dat die wettige skeiding van Eskom se transmissie-afdeling teen 31 Desember 2021 afgehandel sal word, terwyl die wettige skeiding van opwekking en verspreiding vir Desember 2022 geskeduleer is. Dít sal onder meer mededinging bevorder en nuwe beleggings in opwekkingskapasiteit aanspoor. De Ruyter het wel gesê dat die ontbondelingsproses nie met werksverliese gepaard sal gaan nie, hoewel dit steeds heelwat praktiese implikasies vir werkers het en dat talle aanpassings aan die stelsel aangebring moet word. Desnieteenstaande het NUM gesê hy gaan alle vakbonde en vakbondfederasies wat moontlik hierdeur geraak kan word, aanspoor om Saterdag na Megawatt Park op te ruk.